KIRJALLINEN KYSYMYS E-2547/00 esittäjä(t): Laura González Álvarez (GUE/NGL) neuvostolle. Euroopan laivanrakennusteollisuuden kriisi.



Virallinen lehti nro 113 E , 18/04/2001 s. 0120 - 0121



KIRJALLINEN KYSYMYS E-2547/00 esittäjä(t): Laura González Álvarez (GUE/NGL) neuvostolle (31. heinäkuuta 2000) Aihe: Euroopan laivanrakennusteollisuuden kriisi Komission 3. toukokuuta 2000 hyväksymä kertomus, jota neuvosto käsitteli 18. toukokuuta 2000, osoittaa, että Euroopan unionin markkinaosuus laivanrakennusteollisuuden alalla on jatkuvasti pienentynyt. Kertomuksessa korostetaan etenkin kaupan kannalta kestämätöntä Korean tasavallan telakoiden aiheuttamaa hintaongelmaa. Korean hallitus ja maan pankit tukevat näiden telakoiden toimintaa sekä suoraan että epäsuorasti. Mihin konkreettisiin toimiin jäsenvaltiot ovat ryhtyneet tai aikovat ryhtyä pannakseen täytäntöön Euroopan unionin neuvoston 18. toukokuuta 2000 pidetyssä kokouksessa annetut päätelmät? Näissä päätelmissä kehotettiin: - tiedottamaan Kansainväliselle valuuttarahastolle ja Maailmanpankille näistä päätelmistä ja seuraamaan ja arvioimaan tarkasti edellytyksiä, joilla Korean kansantasavallalle on myönnetty Kansainvälisen valuuttarahaston tukea etenkin laivanrakennusteollisuutta varten - jatkamaan ponnistelujaan asiasta vastaavissa kansainvälisissä järjestöissä laivanrakennusteollisuuteen sovellettavien sääntöjen yhdenmukaistamiseksi. Onko komission ja Korean hallituksen hyväksymillä sopimuksilla riittävä oikeusperusta sen takaamiseksi, että Korean tasavalta muuttaa politiikkaansa? Mitä kauppapoliittisia keinoja voitaisiin ottaa käyttöön Korean tasavaltaan kohdistuvan painostuksen lisäämiseksi? Miksi neuvosto ei kehota jäsenvaltioita nostamaan asiasta kannetta WTO:ssa ja pyydä Kansainvälisen valuuttarahaston ja Maailmanpankin tutkimuksen aloittamista? Mitä aloitteita komissio on tehnyt tai aikoo tehdä edistääkseen Euroopan laivanrakennusteollisuuden integraatiota ja sen selviytymistä? Vastaus (20. marraskuuta 2000) 1. Kuten arvoisa parlamentin jäsen mainitsi, neuvosto (teollisuus) käsitteli 18. toukokuuta 2000 pitämässään istunnossa komission kertomusta maailman laivanrakennustilanteesta ja hyväksyi tietyt päätelmät. Näissä päätelmissään neuvosto kehottaa komissiota jatkamaan kehityksen tiivistä seurantaa jäsenvaltioiden ja teollisuuden kanssa sekä painostamaan Korean tasavaltaa panemaan hyväksytty (Euroopan yhteisön ja Korean tasavallan hallituksen välinen) neuvottelupöytäkirja kaikilta osin täytäntöön ja ottamaan vastuuta markkinatilanteen parantamisesta erityisesti hintatason ja uudisrakentamiskapasiteetin osalta. 2. Tämän ajankohdan jälkeen ja kyseisten päätelmien perusteella - neuvostolle ilmoitettiin, että komissio on välittömästi aloittanut hyväksytyssä neuvottelupöytäkirjassa määrätyn neuvottelumekanismin mukaisesti ad hoc -neuvottelut Korean tasavallan kanssa epäterveen kilpailun lopettamiseksi (toinen kokous on suunniteltu pidettäväksi vuoden 2000 syyskuussa), - neuvosto odottaa saavansa vuoden 2000 syyskuun loppuun mennessä komissiolta tilannetiedotuksen. 3. 19. kesäkuuta 2000 tekemällään päätöksellä(1) neuvosto hyväksyi yhteisön ja Korean tasavallan välisen neuvottelupöytäkirjan laivanrakennuksen maailmanmarkkinoista. Kyseinen päätös perustuu Euroopan yhteisön perustamissopimukseen ja erityisesti sen 133 artiklaan yhdessä 300 artiklan 2 kohdan kanssa. 4. Arvoisan parlamentin jäsenen huomio kiinnitetään lisäksi siihen, että neuvosto kehotti 18. toukokuuta 2000 antamissaan päätelmissä - teollisuutta ja komissiota keräämään lisää yksityiskohtaista näyttöä mahdollisesta kilpailua vääristävästä hinnoittelusta sekä muusta markkinaperiaatteiden vastaisesta käyttäytymisestä, jotta kaupan esteitä koskevan asetuksen nojalla voidaan tarvittaessa tehdä valitus ja tukea sitä, - komissiota ja jäsenvaltioita tiedottamaan kansainväliselle valuuttarahastolle (IMF) ja Maailmanpankille havainnoista ja vaatimaan niiden edellytysten toteuttamisen tarkkaa valvontaa ja arviointia erityisesti laivanrakennusalalla, joilla IMF:n hallinnoima apu myönnettiin Korean tasavallalle. 5. Viimeinen kysymys lienee osoitettu komissiolle, koska siinä on kyse aloitteista, joita kyseinen toimielin aikoo tehdä Euroopan laivanrakennuksen yhdentymisen edistämiseksi ja kyseisen teollisuuden alan olemassaolon turvaamiseksi. (1) Päätös N:o 2000/409/EY (ks. EYVL L 155, 28.6.2000, s. 47).